የኦሮሞ ብሔረሰብ አስተዳደር የ2013 የትምህርት ዘመንን የመማር መስተማር ሥራ ለመጀመር ቅድመ ዝግጅት እያጠናቀቀ መሆኑን አስታወቀ፡፡
ባሕር ዳር፡ መስከረም 11/2013ዓ.ም (አብመድ) የኦሮሞ ብሔረሰብ አስተዳድር ከባለፈው ሳምንት ጀምሮ አዲስ እና መደበኛ የተማሪዎች ምዝገባ ሲያደርግ መቆየቱን እና ይህን ለማሳካት ክረምቱን በሙሉ ዝግጅት ሲያደረግ መቆየቱ የብሔረሰብ አስተዳደሩ ትምህርት መምሪያ አስታውቋል፡፡ ቅድመ ዝግጅቱን ለማከናወን በየደረጃው ያለው የሥራ ኃላፊ የንቅናቄ መድረክ በማዘጋጀት ከኅብረተሰቡ ጋር እስከ ቀበሌ ድረስ ውይይት ሲያደርግ መቆየቱን የብሔረሰብ አስተዳደሩ ትምህርት መምሪያ ምክትል ኃላፊ ከድር አሊ አስታውሰዋል፡፡በኮሮናቫይረስ ወረርሽኝ ምክንያት ተቋርጦ የነበረውን የመማር ማስተማር ሂደት ለማስቀጠል ቅድመ ዝግጅቶች እየተደረጉ መሆኑን ምክትል ኃላፊው ገልጸዋል፡፡ የክልሉ የትምህርት ቢሮ ባወጣው መመሪያ መሠረት በአንድ ክፍል ውስጥ ከ20 አስከ 30 ተማሪዎች ለማስተናገድ የክፍል ጥበት ችግር ሊሆን እንደሚችልም አስታውቀዋል፡፡